b"\n_START_ARTICLE_\nTeri Hatcher\n_START_SECTION_\nZgodnje \xc5\xbeivljenje\n_START_PARAGRAPH_\nTeri Lynn Hatcher se je rodila v Palo Altu, Kalifornija, Zdru\xc5\xbeene dr\xc5\xbeave Amerike kot h\xc4\x8di Esther (rojena Beshur), ra\xc4\x8dunalni\xc5\xa1ke programerke, ki jo je zaposlil Lockheed Martin in Owena W. Hatcherja, nuklearnega fizika in elektronskega in\xc5\xbeenirja. Teri Hatcher ima po o\xc4\x8detovi strani vali\xc5\xbeanske in staroselske korenine, njena mama pa je pol Sirka z nem\xc5\xa1kimi in francoskimi koreninami. Teri Hatcher se je na \xc5\xa1oli plesa San Juan v Los Altosu u\xc4\x8dila baleta. Takrat je tudi pri\xc4\x8dela nastopati v baletnih predstavah; med drugim je imela tudi vlogo lete\xc4\x8de opice v baletu \xc4\x8carovnik z Oza. Odrasla je v Sunnyvaleu, Kalifornija. \xc5\xa0olala se je na srednji \xc5\xa1oli Mango (danes imenovana srednja \xc5\xa1ola Sunnyvale) ter srednji \xc5\xa1oli Fremont v Sunnyvaleu, kasneje pa na kolid\xc5\xbeu De Anza v Cupertinu, Kalifornija. Na kolid\xc5\xbeu je \xc5\xa1tudirala matematiko in in\xc5\xbeinerstvo._NEWLINE_Marca 2006 je Teri Hatcher reviji Vanity Fair razkrila, da je bila od petega leta dalje spolno zlorabljena. Zlorabljal jo je mo\xc5\xbe njene tete, Richard Hayes Stone, od katerega se je njena teta kasneje lo\xc4\x8dila. Dejala je, da njeni star\xc5\xa1i niso vedeli za zlorabo. Leta 2002 je bila prisotna na sojenju Richardu Hayesu Stoneu v Santa Clara Countyju, kjer so ga obsodili zaradi posilstva \xc5\xa1tirinajstletnice, ki je nazadnje naredila samomor. Obsodili so ga na \xc5\xa1tirinajst let zapora. V intervjuju z revijo Vanity Fair je Teri Hatcher razkrila, da je kriminalistom za svojo zlorabo povedala, ker so jo pretresle misli zlorabljene \xc5\xa1tirinajstletnice, ki se je ustrelila, hkrati pa se je bala, da bo Richard Hayes Stone ostal nekaznovan. Richard Hayes Stone je 19. avgusta 2008 po \xc5\xa1estih letih v zaporu umrl zaradi raka debelega \xc4\x8drevesja.\n_START_SECTION_\nZgodnja kariera (1985\xe2\x80\x931991)\n_START_PARAGRAPH_\nTeri Hatcher se je na ameri\xc5\xa1kem gledali\xc5\xa1kem konservatoriju. Leta 1984 je dobila eno izmed svojih prvih slu\xc5\xbeb, saj je postala navija\xc4\x8dica ekipe NFL s skupino San Francisco 49ers. Med septembrom 1985 in majem 1986 je igrala Amy, eno izmed morskih deklic, v seriji The Love Boat. Med letoma 1986 in 1989 je ob Richardu Deanu Andersonu zaigrala stransko vlogo Penny Parker v televizijski seriji MacGyver. Leta 1988 je Teri Hatcher zaigrala poro\xc4\x8dnico Robinson v seriji Zvezdne steze: Naslednja generacija, leta 1989 pa \xc5\xa1e v epizodi \xc2\xbbStar Crossed\xc2\xab\xc2\xa0serije Quantum Leap. Leta 1991 je zaigrala manj\xc5\xa1o vlogo v ne preve\xc4\x8d uspe\xc5\xa1nem filmu Dead in the Water.\n_START_SECTION_\nPreboj (1992\xe2\x80\x932003)\n_START_PARAGRAPH_\nLeta 1992 je Teri Hatcher od\xc5\xa1la na avdicijo za vlogo Jamie Buchman v seriji Mad About You. Pri\xc5\xa1la je med prvi dve kandidatki za vlogo, a nazadnje jo je dobila kasneje z emmyjem nagrajena igralka Helen Hunt._NEWLINE_Teri Hatcher je poleg Deana Caina dobila stransko vlogo novinarke revije Daily Planet, Lois Lane, v televizijski seriji Lois & Klark: Supermanove nove dogodiv\xc5\xa1\xc4\x8dine. S serijo, v kateri je igrala med letoma 1993 in 1997, je pritegnila veliko pozornosti javnosti. Na vrhuncu svoje popularnosti, v \xc5\xa1estih mesecih leta 1995, se je slika nje, zavite v Supermanovo ogrinjalo, po poro\xc4\x8danju preko interneta prodajala v pribli\xc5\xbeno 20.000 izvodih na dan. Sama je za revijo Entertainment Weekly dejala: \xc2\xbbTo je \xc4\x8dudovita serija. Ne zaradi mene. Sama po sebi je enkratna.\xc2\xab Ustvarjalci serije Lois & Klark: Supermanove nove dogodiv\xc5\xa1\xc4\x8dine so bili zaskrbljeni, da bo v visokih petah vi\xc5\xa1ja od Supermana, saj je bila \xc2\xbb\xc5\xbee brez pet visoka 1,7\xc2\xa0m, Dean Cain pa je imel 1,8\xc2\xa0m.\xc2\xab\xc2\xa0Za svojo vlogo Lois Lane v seriji Lois & Klark: Supermanove nove dogodiv\xc5\xa1\xc4\x8dine je bila leta 1996 nominirana za nagrado Golden Apple Awards v kategoriji za \xc2\xbb\xc5\xbeensko odkritje leta\xc2\xab. Nagrado je nazadnje tudi prejela._NEWLINE_Leta 1993 je Teri Hatcher zaigrala vlogo Sidre v epizodi televizijske serije Seinfield. V seriji je njen lik prekinil svoje razmerje z Jerryjem, saj je sumil, da sta z Elaine na skrivnem na\xc4\x8drtovala, kako razkriti, da ima umetne prsi. Sidro je kasneje zaigrala v \xc5\xa1e dveh epizodah serije._NEWLINE_Leta 1997 se je Teri Hatcher skupaj z Monico Bellucci potegovala za vlogo Paris Carver v filmu iz serije James Bond, Jutri nikoli ne umre; vlogo je nazadnje dobila ona. Ob za\xc4\x8detku snemanja filma je bila \xc5\xbee v tretjem mesecu nose\xc4\x8dnosti z otrokom svojega takratnega mo\xc5\xbea, Jona Tenneyja. ABC-jev publicist je dejal, da njena nose\xc4\x8dnost ni vplivala na razpored snemanja filma. Za svojo vlogo v tem filmu je bila leta 1998 nominirana za nagrado Saturn Award v kategoriji za \xc2\xbbnajbolj\xc5\xa1o stransko igralko\xc2\xab; kakorkoli \xc5\xbee, nagrado je nazadnje prejela Joan Allen za svoj nastop v filmu Pleasantville. Teri Hatcher je kasneje ob\xc5\xbealovala, da je sprejela vlogo Paris Carver. O vlogi je namre\xc4\x8d povedala: \xc2\xbbTo je tako umeten lik, da ob igranju sploh nisi dele\xc5\xbeen nekak\xc5\xa1nega zado\xc5\xa1\xc4\x8denja.\xc2\xab Bralci popularne britanske mo\xc5\xa1ke revije, FHM, so jo \xc5\xa1e istega leta izglasovali za najprivla\xc4\x8dnej\xc5\xa1o \xc5\xbeensko na svetu._NEWLINE_Teri Hatcher je poleg NFL-jevega igralca in svojega dobrega prijatelja, Howieja Longa, zaigrala v najrazli\xc4\x8dnej\xc5\xa1ih televizijskih reklamah za radio Shack._NEWLINE_Leta 1996 je Teri Hatcher vodila epizodo ameri\xc5\xa1ke komi\xc4\x8dne serije Saturday Night Live. Istega leta je ob Alecu Baldwinu zaigrala v finan\xc4\x8dno izredno neuspe\xc5\xa1nem filmu Heaven's Prisoners. Leta 1998 je zaigrala Marie v epizodi \xc2\xbbFirst Do No Harm\xc2\xab\xc2\xa0\xc5\xa1este sezone ameri\xc5\xa1ke komi\xc4\x8dne televizijske serije Fraiser._NEWLINE_V letih, ko je bila Teri Hatcher zelo popularna na televiziji, pa njena filmska kariera ni bila tako uspe\xc5\xa1na. Med letoma 1992 in 2003 je zaigrala v najrazli\xc4\x8dnej\xc5\xa1ih filmih, kot so Straight Talk (1992), The Cool Surface (1994), All Tied Up (1994), Dead Girl (1996), 2 Days in the Valley (1996), Since You've Been Gone (1998), Fever (1999), Kandidat (2000) in Say Uncle (2001). Njen v tem \xc4\x8dasu najuspe\xc5\xa1nej\xc5\xa1i film, je bil film Roberta Rodrigueza, Mali vohuni (2001), v katerem pa je ob Alex Vega in Antoniu Banderasu zaigrala samo stransko vlogo, vlogo ge. Gradenko. Istega leta je zaigrala tudi glavno vlogo v filmu Kevina Eldersa, Jane Doe ob Robu Loweu. Film je bil finan\xc4\x8dno in komercialno neuspe\xc5\xa1en, kritiki pa mu niso posvetili veliko pozornosti._NEWLINE_Leta 1997 je ABC po \xc5\xa1tirih sezonah prenehal predvajati serijo Lois & Klark: Supermanove nove dogodiv\xc5\xa1\xc4\x8dine. Leta 2003 je ob Louisu Gossettu, ml. zaigrala glavno vlogo v televizijskem filmu Momentum. Tudi ta film je bil komercialno, finan\xc4\x8dno in kriti\xc4\x8dno neuspe\xc5\xa1en.\n_START_SECTION_\nRazo\xc4\x8darane gospodinje (2004 - danes)\n_START_PARAGRAPH_\nZa vlogo Susan Mayer, eno izmed glavnih vlog v ABC-jevi komi\xc4\x8dno-dramski televizijski seriji Razo\xc4\x8darane gospodinje, je premagala \xc5\xa1tiri igralke. Za svojo vlogo v tej seriji je prejela precej hvale s strani televizijskih kritikov; januarja 2009 je bila nagrajena z zlatim globusom v kategoriji za \xc2\xbbnajbolj\xc5\xa1o igralko v muzikalu ali komediji\xc2\xab. Istega leta je prejela tudi nagrado Screen Actors Guild Award v isti kategoriji; postala je prva igralka, ki je to nagrado prejela za vlogo v seriji, katere prva sezona se \xc5\xa1e ni kon\xc4\x8dala. Julija 2005 je bila skupaj s svojima soigralkama iz serije Razo\xc4\x8darane gospodinje, Marcio Cross in Felicity Huffman nominirana za emmyja v kategoriji za \xc2\xbbnajbolj\xc5\xa1o igralko v komi\xc4\x8dni seriji\xc2\xab. Poleg tega je v letih 2004 in 2005 skupaj z igralsko zasedbo serije, ki so jo takrat poleg nje sestavljali \xc5\xa1e Andrea Bowen, Ricardo Chavira, Marcia Cross, Steven Culp, James Denton, Felicity Huffman, Cody Kasch, Eva Longoria, Jesse Metcalfe, Mark Moses, Nicollette Sheridan in Brenda Strong, prejela tudi nagrado Screen Actors Guild Award v kategoriji za \xc2\xbbizstopajo\xc4\x8di nastop igralske zasedbe v komi\xc4\x8dni seriji\xc2\xab._NEWLINE_Od aprila 2006 Teri Hatcher velja za eno izmed najbolje pla\xc4\x8danih televizijskih igralk v Zdru\xc5\xbeenih dr\xc5\xbeavah Amerike. Po poro\xc4\x8dilih naj bi dobila po 285.000 $ na epizodo za svojo vlogo v seriji Razo\xc4\x8darane gospodinje. Maja 2006 je izdala tudi svojo prvo knjigo, Burnt Toast: And Other Philosophies of Life._NEWLINE_Leta 2006 je Teri Hatcher zapela pesem\xc2\xa0\xc2\xbbGood Night\xc2\xab\xc2\xa0glasbene skupine The Beatles za dobrodelni album z naslovom Unexpected Dreams - Songs From the Stars._NEWLINE_9. aprila 2008 se je pojavila na kampanji Idol Gives Back, kjer je zapela pesem\xc2\xa0\xc2\xbbBefore He Cheats\xc2\xab\xc2\xa0Carrie Underwood._NEWLINE_Leta 2010 je Teri Hatcher ponovno zaigrala v delu Supermanove fran\xc5\xa1ize, ko je zaigrala Ello Lane, mamo Lois Lane, v zadnji sezoni televizijske serije Smallville. Epizoda je vklju\xc4\x8devala najrazli\xc4\x8dnej\xc5\xa1e igralke, ki so v preteklosti upodobile Lois Lane. Poleg tega je tretja igralka, ki je upodobila mamo Lois Lane, ki je v preteklosti zaigrala Lois Lane; pred njo sta tak\xc5\xa1no vlogo zaigrali \xc5\xa1e Noel Neill v filmu Superman: The Movie (1978) in Phyllis Coates v seriji Lois & Klark: Supermanove nove dogodiv\xc5\xa1\xc4\x8dine._NEWLINE_Novembra leta 2010 so nekateri mediji pri\xc4\x8deli poro\xc4\x8dati, da bosta Teri Hatcher in Felicity Huffman pred\xc4\x8dasno zapustili serijo Razo\xc4\x8darane gospodinje, vendar je ABC te trditve zanikal. Teri Hatcher je kasneje o teh govoricah dejala: \xc2\xbbNe obstaja dovolj pridevnikov, da bi lahko opisala, kako neumne, sme\xc5\xa1no neresni\xc4\x8dne in brezvezne so te trditve.\xc2\xab\xc2\xa0Kasneje so potrdili, da bosta tako Teri Hatcher kot Felicity Huffman, v seriji ostali do konca osme sezone leta 2012, ko bodo serijo po osmih letih tudi prenehali snemati.\n_START_SECTION_\nZasebno \xc5\xbeivljenje\n_START_PARAGRAPH_\nTeri Hatcher se je 4. junija 1988 poro\xc4\x8dila z Marcusom Leitholdom; lo\xc4\x8dila sta se \xc5\xbee naslednje leto. Kasneje se je Marcus Leithold v nekem intervjuju po\xc5\xa1alil, da je bilo njunega zakona \xc2\xbbkonec, \xc5\xa1e preden sva dobila fotografije\xc2\xab. 27. maja 1994 se je poro\xc4\x8dila z igralcem Jonom Tenneyjem; njuna edina h\xc4\x8derka, Emerson Rose, se je rodila 10. novembra 1997. Z Jonom Tenneyjem sta se lo\xc4\x8dila leta 2003. Kasneje je Teri Hatcher hodila z igralcem Stephenom Kayjem, ki je zaigral Reginalda, butlerja dru\xc5\xbeine Quartermaines, v televizijski seriji General Hospital._NEWLINE_Junija 2007 je Teri Hatcher nastopila v britanski pogovorni oddaji The Paul O'Grady Show, kjer je razkrila, da pi\xc5\xa1e kolumno za revijo Glamour._NEWLINE_Februarja 2008 je podjetje Hydroderm to\xc5\xbeilo Teri Hatcher zaradi kr\xc5\xa1itve pogodbe, saj naj bi promovirala lepotne izdelke drugih podjetij. Sama je vztrajala, da promocija \xc5\xa1minke CityLips ni vplivala na prodajo podjetja Hydroderm. Njen odvetnik Alan Wertheimer je trdil, da je to\xc5\xbeba \xc2\xbbneutemeljena in prava javna \xc5\xbealitev\xc2\xab\xc2\xa0njenega \xc2\xbbdobrega imena, slovesa in statusa slavne osebnosti.\xc2\xab Njen odvetnik je losangele\xc5\xa1kega sodnika prosil, naj to\xc5\xbebo premakne v arbitra\xc5\xbeo._NEWLINE_13. septembra 2009 je Teri Hatcher tekmovala na malibujskem triatlonu, kjer je preplavala osemsto metrov, prekolesarila devetindvajset kilometrov in pretekla \xc5\xa1est kilometrov in pol v dveh urah, \xc5\xa1estih minutah in 50,7 sekunde. Triatlona se je udele\xc5\xbeila tudi leta 2010, vendar je samo plavala. Ni imela \xc4\x8dasa, da bi se udele\xc5\xbeila celotnega triatlona, a za zaslu\xc5\xbeek, ki so ga donirali neki dobrodelni organizaciji, je odplavala svoj del._NEWLINE_Teri Hatcher je 11. avgusta 2010 na svojem ra\xc4\x8dunu na Facebooku objavila fotografije, ki naj bi dokazovale, da ni \xc5\xa1e nikoli uporabila botoksa. Na fotografijah je imela obraz premazan z milom in bila je nenali\xc4\x8dena. Kakorkoli \xc5\xbee, nekaj dni kasneje je dejala, da je v preteklosti botoks \xc5\xbee uporabila in da slike dokazujejo samo to, da \xc5\xa1e vedno izgleda \xc2\xbbnormalno\xc2\xab. Dejala je tudi, da razmi\xc5\xa1lja o ponovni uporabi botoksa."